Eesti otsib superstaari (viies hooaeg)

"Eesti otsib superstaari" viienda hooaja esimene saade jõudis ekraanile 9. septembril 2012 TV3-s. Saadet tootis produktsioonifirma Ruut.

30. mail 2012 teatas TV3, et "Eesti otsib superstaari" viies hooaeg algab sügisel 2012. Kohtunikena jätkasid eelmiste hooaegade kohtunikud Mihkel Raud ja Maarja-Liis Ilus. Rein Rannapi asemel tuli kohtunikuks Mart Sander.

Uute saatejuhtidena astusid üles noored vendadest näitlejad Karl-Andreas Kalmet ja Henrik Kalmet.

Eelvoorud
2012. aasta eelvoorud toimusid 11. augustil Narvas Tartu Ülikooli Narva Kolledžis, 18. augustil Viljandis Pärimusmuusika Aidas, 25.–26. augustil Tallinnas Solarise keskuses ning 1.–2. septembril Tartus moe- ja vabaajakeskuses Tasku ja Dorpati konverentsikeskuses.

Teatrivoorud
Teatrivoorud toimusid Tallinnas klubis Rock Café. Kokku pääses teatrivoorudesse 88 osalejat. Voore oli kokku kolm: esimeses laulsid kõik osalejad kohtunikele a cappella vabalt valitud laulu, mille järel umbes pooled saadeti koju.

Teises voorus jagati osalejad soo põhjal duodesse ja triodesse. Tütarlaste grupid said valida, kas laulda Kerli Kõivu kirjutatud ja Demi Lovato esitatud lugu "Skyscraper" või Lauri Saatpalu lugu "Tagareas". Poisid said valida Koit Toome ballaadi "Allikas" ja James Browni loo "I Got You (I Feel You)" vahel. Pärast esinemisi jagati osalejad kolme gruppi, millest esimene pääses automaatselt stuudiovoorudesse. Teine grupp pääses edasi kolmandasse teatrivooru ja kolmas grupp saadeti koju.

Kolmandas teatrivoorus laulsid osalejad fonogrammi taustal kohtunikele ühe loo. Tütarlapsed said valida Lenna Kuurmaa loo "Mina jään", Loreeni laulu "Euphoria" ja Mahavoki loo "Mägede hääl" vahel. Noormehed pidid valima Ott Leplandi "Kuula", Nirvana "Smells Like Teen Spirit" ja 2 Quick Starti "Ühega miljoneist" vahel.

Kokku pääses stuudiovoorudesse kümme noormeest ja kümme neidu.

Stuudiovoorud
Stuudiovoorud toimusid 7., 14. ja 21. oktoobril 2012. Esimeses voorus astusid üles 10 tütarlast ja teises voorus 10 noormeest. Pärast telefonihääletust kolm osalejat mõlemast voorust pääsesid finaalidesse. Kohtunikud valisid välja jäänud osalejate seast kümme osalejat kolmandasse stuudiovooru. Uue telefonihääletuse põhjal pääses sealt finaalidesse kolm lauljat ja kümnenda finalisti valisid kohtunikud.

Esimene stuudiovoor
Tütarlaste stuudiovoor toimus 7. oktoobril 2012.

Teine stuudiovoor
Poiste stuudiovoor toimus 14. oktoobril 2012.

Kolmas stuudiovoor
Kolmas stuudiovoor toimus 21. oktoobril 2012

Finalistid

Anisa Vänikver
Anisa Vänikver on pärit Tallinnast. Ta on telesarja toimumise ajal 17-aastane Tallinna Õismäe Gümnaasiumi 11. klassi õpilane. Anisa hobid on laulmine ja tantsimine.

Vänikver pääses finaalidesse televaatajate valikul, stuudiovoorus laulis ta Jessie J laulu "Price Tag".

Carl-Philip Madis
Carl-Philip Madis on 20-aastane (sündinud 27. märtsil 1992 ) laulja Tallinnast. Saate toimumise ajal õpib Madis Georg Otsa nimelises Tallinna Muusikakoolis helirežiid. Ta on ansambli Katta kuulmine solist. Carl-Philipi isa on laulja, ansambli Karavan solist Karl Madis.

Madis pääses finaalidesse televaataja valikul teises stuudiovoorus, kus ta esitas Elton Johni loo "Your Song".

Elina Born

Elina Born on 18-aastane laulja Lääne-Virumaalt. Saate toimumise ajal oli ta Tapa Gümnaasiumi 12. klassi õpilane.

Born pääses finaalidesse esimeses stuudiovoorus televaatajate valikul. Ta laulis Judy Garlandi loo "Somewhere Over The Rainbow".

Fredi Pärs
Fredi Pärs on 19-aastane laulja Põltsamaalt. Telesarja toimumise ajal õppis Pärs Tallinna Tervishoiu Kõrgkoolis terviseedendust. Pärs on lõpetanud Põltsamaa Ühisgümnaasiumi.

Pärs tõmbas saatesarjas tähelepanu tõsiasjaga, et pole kunagi muusikat õppinud ega tunne nooti. Fredi on varem oma esitusi üles laadinud Youtube'i.

Pärs pääses finaalidesse teises stuudiovoorus publiku hääletuse tulemusel. Ta laulis Jessie J laulu "Who You Are".

Janek Valgepea

Janek Valgepea on 18-aastane laulja Tallinnast. Saatesarja toimumise ajal õppis ta Tallinna Pae Gümnaasiumi 12. klassis ja Georg Otsa nimelise Tallinna Muusikakooli pop-jazzi laulueriala eelõppes.

Varem on Valgepea osa võtnud Tallinna Televisiooni telesaatest "Tallinn, I'm Famous". Saates pääses ta Tõnu Laikre tiimis finaali, kus jäi jagama 4.–6. kohta.

Karl-Erik Taukar

Karl-Erik Taukar on 23-aastane laulja ja basskitarrist Viljandist. Saate toimumise ajal õpib ta Tartu Ülikoolis ja on ansambli Triin Niitoja & John4 basskitarri mängija.

Taukar pääses finaalidesse kolmandas stuudiovoorus ehk lohutusvoorus, kus ta laulis Silvi Vraiti loo "Nagu merelaine".

Katrin Ruuse
Katrin Ruuse on 17-aastane (sündinud 27. detsembril 1995) laulja Valgast. Saatesarja ajal on ta Tartu Jaan Poska Gümnaasiumi õpilane. Oma hobidena on Ruuse välja toonud laulmise, näitlemise, õmblemise, joonistamise.

Ruuse pääses finaalidesse esimeses stuudiovoorus, lauldes Foster the People hitti "Pumped Up Kicks". 28. oktoobril toimunud esimeses finaalsaates langes Ruuse välja. Ta laulis Marilyn Mansoni versiooni laulust "Sweet Dreams (Are Made of This)". Ruusele sai saatuslikuks vaid kaks telefonihäält.

Liis Reisner
Liis Reisner on 20-aastane (sündinud 4. detsembril 1992) laulja Tartust. Saate toimumise ajal õpib ta Georg Otsa nimelises Tallinna Muusikakoolis.

Reisner osales telesaates ka aasta varem. Neljandal hooajal jõudis Liis stuudiovoorudesse, osaledes nii esimeses kui ka kolmandas stuudiovoorus. Kummastki stuudiovoorust ta edasi ei pääsenud.

Reisner pääses finaalidesse kolmandas stuudiovoorus ehk lohutusvoorus, kus ta laulis Ruja laulu "Igatsuse meri". 28. oktoobril toimunud esimeses finaalsaates oli Reisner kahe kõige vähem hääli kogunud laulja seas.

Rasmus Rändvee

Rasmus Rändvee on 17-aastane laulja (sündinud 28. novembril 1995) Pärnust. Saatesarja toimumise ajal õpib ta Pärnu Sütevaka Humanitaargümnaasiumi 10. klassis ja on ansambli Facelift Deer solist.

Rändvee pääses finaalidesse kohtunike valikul kolmandas stuudiovoorus, olles varem välja jäänud telefonihääletusel nii esimeses kui ka kolmandas stuudiovoorus. Ta laulis lohutusvoorus Kings of Leoni lugu "Use Somebody".

Toomas Kolk

Toomas Kolk on 25-aastane (sündinud 6. oktoobril 1987) laulja Tartust. Kolk on omandanud bakalaureuse kraadi Tartu Ülikoolis majanduse erialal ning Eesti Muusika- ja Teatriakadeemias laulu erialal. Saatesarja toimumise ajal õpib ta vahetusüliõpilasena Soomes Sibeliuse Akadeemias klassikalist laulu.

Kolk pääses finaali kolmandast stuudiovoorust, lauldes muusikalist "Hüljatud" pärit laulu "Stars".

Finaalid

Esimene finaalsaade
Esimene finaalsaade toimus 28. oktoobril 2012. Saate teemaks oli "Suured lood", mis tähendab, et osalejad pidid esitama väga kuulsaid hitte; laule, mida kõik televaatajad teavad.

Teine finaalsaade
Teine finaalsaade toimus 4. novembril 2012. Osalejad laulsid laule oma sünniaastast.

Kolmas finaalsaade
Kolmas finaalsaade toimus 11. novembril 2012. Osalejad laulsid laule, mille on kuulsaks laulnud Eesti esitajad.

Neljas finaalsaade
Neljas finaalsaade toimus 18. novembril 2012. Osalejad laulsid filmimuusikat.

Viies finaalsaade
Viies finaalsaade toimus 25. novembril 2012. Osalejad laulsid koos Bel-Etage Swingorkestriga.

Kuues finaalsaade
Kuues finaalsaade toimus 2. detsembril 2012. Osalejad laulsid laule Jaak Joala repertuaarist ja rokkmuusikaklassikute lugusid.

Statistika

Viited

Välislingid
 Saate ametlik veebileht TV3 veebis